ועדת הפנים ואיכות הסביבה, כנסת 17, פרוטוקול מספר 412, 2008-07-21 13:30

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום הצעת חוק הרשויות המקומיות (מימון בחירות) (הוראת שעה), התשס"ח-2008, של חברי הכנסת שי חרמש וזבולון אורלב.

אופיר פינס-פז: הונח בפני הוועדה נוסח ואני מבקש לקרוא אותו.

גלעד קרן: בנוסח שהנחנו בפני הוועדה אנחנו מציעים להוסיף הוראת קבע בחוק הקיים, ששר הפנים יוכל, מטעמים מיוחדים שיירשמו, להאריך את המועד אם המועמדים או הסיעות לא הגישו את ההודעות בזמן, והוא רשאי גם להפחית את סכום המימון אשר יוחזר לסיעה.

אופיר פינס-פז: בדיון הקודם אמרנו שנאפשר לשר הפנים איזה שיקול דעת בדבר הזה.

אופיר פינס-פז: דבר שני, שיהיה לו שיקול דעת, אם ימצא את הפיגור בלוח הזמנים כלא מוצדק, להפחית את רמת המימון.

אופיר פינס-פז: אני מניח שאת זה אתם לא מציעים שנעשה רטרואקטיבית.

גלעד קרן: לא.

אופיר פינס-פז: בבקשה תקרא את הנוסח שאתם מציעים.

שרית שפיגלשטיין: זה בנוסף לתיקון של הוראת השעה?

תומר רוזנר: בנוסף להוראת השעה תהיה הוראת קבע.

אופיר פינס-פז: בקריאה הראשונה עבר הנוסח הכחול, ועכשיו אנחנו דנים בנוסח שהכינה הלשכה המשפטית של הכנסת לקראת הקריאה השנייה והשלישית.

גלעד קרן: הצעת חוק הרשויות המקומיות (מימון בחירות) (תיקון והוראת שעה), התשס"ח-2008 סעיף 1 – הוספת סעיף 12ב לחוק העיקרי "בחוק הרשויות המקומיות (מימון בחירות), התשנ"ג-1993 (להלן – החוק העיקרי), אחרי סעיף 12א יבוא: "12ב.

גלעד קרן: הארכת מועדים על אף האמור בסעיפים 11, 12, ו-12א, רשאי שר הפנים, מטעמים מיוחדים שיירשמו, להאריך את המועד למסירת הודעה האמור בסעיפים אלה למועד שלא יאוחר מ-21 ימים אחרי יום הבחירות; האריך השר מועד כאמור, רשאי הוא להפחית מסכום המימון אשר יוחזר לסיעה, לרשימה או למועמד, לפי העניין, סכום שלא יעלה על 15% מסכום המימון; החליט השר להפחית את סכום המימון כאמור, יראו את הסכום המופחת כסכום המימון לעניין אופן ומועד התשלום.

גלעד קרן: "

אופיר פינס-פז: מה זה "רשאי"?

אופיר פינס-פז: רשאי סתם?

אופיר פינס-פז: רשאי שרירותית?

אופיר פינס-פז: צריך לכתוב "רשאי בנסיבות כלשהן".

אופיר פינס-פז: זה צריך להיות קשור להארכה.

שי חרמש: זה לא יכול להיות שרירותי וגם לא אוטומטי.

שי חרמש: צריך סיבה לכך.

אופיר פינס-פז: השר יכול להחליט על הפחתה רק במקום שבו מצא לנכון להאריך את המועד למסירת הודעה.

תומר רוזנר: אם הוא לא מאריך אז לא מקבלים כלום.

אופיר פינס-פז: הוא לא יכול למשל להפחית את המימון למי שהגיש את ההודעה בזמן.

אופיר פינס-פז: זה ברור?

תומר רוזנר: זה ברור.

תומר רוזנר: רק כאשר הוא מחליט להאריך את המועד.

אופיר פינס-פז: דבר שני, ברור שהוא לא יכול להפחית 15% מסכום המימון באופן שרירותי, אלא רק כאשר מצא את הסיבות להארכה כלא מוצדקות דיין.

אופיר פינס-פז: אז מצד אחד האריך את המועד, אך מצד שני לא נתן את מלוא הסכום.

גלעד קרן: השאלה איך ניתן לכתוב את זה.

גלעד קרן: סעיף 2 – תיקון סעיף 29 לחוק העיקרי "בסעיף 29 לחוק העיקרי, במקום "מהיום העשירי" יבוא "מהיום השלושים".

גלעד קרן: סעיף 3 – הארכת מועד לבקשת קבלת מימון – הוראת שעה (א) מועמד לראש מועצה אזורית לפי סעיף 5 לחוק המועצות האזוריות (בחירת ראש המועצה), התשמ"ח-1988, בבחירות שהתקיימו בתקופה שמיום י"ז בכסלו התשס"ח (27 בנובמבר 2007) עד יום התחילה (בחוק זה – מועמד מבקש), הזכאי למימון לפי סעיף 7 לחוק העיקרי, ולא נמסרה על ידיו במועד הודעה לפי סעיף 12א לחוק העיקרי, רשאי בתוך תקופה של 30 ימים, שתחילתה ביום תחילתו של חוק זה (להלן – יום התחילה) למסור לשר הפנים הודעה כאמור.

גלעד קרן: (ב) מסר מועמד מבקש הודעה כאמור בסעיף קטן (ב), ישולם סכום המימון רק אם המועמד המבקש הגיש למבקר המדינה חשבונות ודין וחשבון כספי, בהתאם להוראת סעיף 22 לחוק העיקרי.

גלעד קרן: (ג) סכום בשווי של 85% מסכום המימון ישולם, בכפוף להוראות סעיף 7(ב)(1) לחוק העיקרי, מיד עם הגשת ההודעה לשר הפנים.

גלעד קרן: (ד) סכום בשווי של עד יתרת 15% ישולם בכפוף להוראות סעיף 23(ג) עד (ה) לחוק העיקרי, מיד לאחר שמבקר המדינה הגיש דין וחשבון לפי סעיף 23(א) לחוק העיקרי.

גלעד קרן: (ה) הוראות החוק העיקרי יחולו לעניין סעיף זה ככל שלא שונו בו.

גלעד קרן: "

אופיר פינס-פז: 15% זה כמובן במידה ויש לו דוח חיובי, כי כאן כתוב ש-15% חייבים לשלם בכל מקרה.

נורית ישראלי: לא.

נורית ישראלי: בכפוף.

אופיר פינס-פז: בכפוף להוראות הסעיף.

אופיר פינס-פז: כרגע מוצע לתקן תיקון קבוע בחוק ולעשות הוראת שעה.

אופיר פינס-פז: התיקון הקבוע יאפשר לשר הפנים להאריך מועדים עד 21 ימים אחרי הבחירות, אבל יאפשר גם, מטעמים מיוחדים שיירשמו ולא באופן שרירותי, לנכות עד 15% אם ימצא את הנימוקים כלא מוצדקים דיים ויחד עם זאת לא פסולים ברמה כזו שלא יאשר את הבקשה.

שי חרמש: ברור שמה שגובר תמיד זה קודם כול שהדוח תקין.

שי חרמש: אם הדוח לא תקין אין בכלל על מה לדבר.

אופיר פינס-פז: את תקינות הדוח קובע מבקר המדינה, לא שר הפנים.

אופיר פינס-פז: אבל המועמד יכול למשל להגיש בקשה להארכה מסיבה לא עניינית, כי הוא שכח, פרח מזכרונו וכדומה, ואז שר הפנים בכלל לא מאשר לו שום הארכה.

אופיר פינס-פז: הוא יכול לטעון שהיה חס וחלילה בבית-חולים ואז שר הפנים מאשר לו הארכה ומאשר לו גם את מלוא התשלום לפי קביעת מבקר המדינה.

אופיר פינס-פז: יכול להיות מצב ביניים, שמצד אחד שר הפנים השתכנע שאכן לא נכון לא לאפשר לו בכלל להגיש את הבקשה, ומצד שני הוא סבור שהיה סוג של התרשלות שראוי שהוא ייענש בגינה ברמה המנהלית, לא ברמה של מבקר המדינה, אם לא הגיש את ההודעה בזמן מטעמים לא מספקים.

אופיר פינס-פז: אני מבקש לשמוע התייחסויות, בבקשה.

אופיר פינס-פז: צריך כמובן לנסח את זה באופן ברור יותר.

תומר רוזנר: נוסיף את המילים "אם הנסיבות מצדיקות להפחית מסכום המימון".

אופיר פינס-פז: בסדר.

נורית ישראלי: אני רואה את הנוסח הזה לראשונה ואין לי כמובן את עמדת מבקר המדינה.

אופיר פינס-פז: אני בטוח שהוא הסמיך אותך והאציל לך את מלוא סמכויותיו בעניין הזה.

נורית ישראלי: אבל לא בעניין הזה שהוא בלתי צפוי מבחינתנו.

אופיר פינס-פז: הם אומרים שזה הופיע בדברי ההסבר.

שרית שפיגלשטיין: לא הענישה של הפחתת 15% מסכום המימון.

תומר רוזנר: זה נדון בישיבה הקודמת.

גלעד קרן: בדברי ההסבר נכתב "כן ייבחנו האפשרויות לקבוע הוראה בדבר הפחתת סכום המימון למי שהגיש הודעה באיחור".

אופיר פינס-פז: זה כתוב אפילו בדברי ההסבר.

אופיר פינס-פז: לא עיינתם בהם?

שרית שפיגלשטיין: נהוג לשלוח את נוסח הצעת החוק מראש.

שרית שפיגלשטיין: היינו מעיינים ומעבירים את זה לגורמים המתאימים.

אופיר פינס-פז: אתם הגורמים המתאימים, מי שמגיע לוועדה.

אופיר פינס-פז: לא מדובר כאן על עשרת הדברות, זה לא חוק יסוד מדינת ישראל.

אופיר פינס-פז: אפשר לקבל ואפשר לדחות, אבל אני בטוח שיסמכו על שיקול דעתכן.

נורית ישראלי: עברנו כאן ממודל של מראש למודל של בדיעבד.

נורית ישראלי: עד לפני שנתיים, לפני תיקון החוק שנדון בהרחבה בישיבה הקודמת והיושב-ראש הנכבד הביע דעתו עליו, היה מודל של מראש.

נורית ישראלי: אמרו למועמד: תכלכל צעדיך מראש, תתכנן מראש, תודיע מראש, תבקש מראש.

נורית ישראלי: כך עובדת השיטה, כך נשמר הסדר והמינהל התקין.

נורית ישראלי: עברנו למודל שיש לו מאפיינים ייחודיים מאוד, שאומר: למה אתה מצריך את המועמד לאיזו פרדיקציה?

נורית ישראלי: תן לו קודם לראות את תוצאות הבחירות ואז להחליט אם הוא רוצה מימון או לא רוצה מימון.

נורית ישראלי: עכשיו אנחנו בקיצוניות השנייה: תן לו להתלבט חודש ואז להחליט.

אופיר פינס-פז: אפשר לעשות כאן מקצה שיפורים.

אופיר פינס-פז: אני תומך בחזרה למודל הקודם, שהכלל יקבע: תחליט מראש.

אופיר פינס-פז: היום החוק קובע שאדם צריך להגיש בקשה עד 5 ימים אחרי הבחירות.

אופיר פינס-פז: אני רוצה לקבוע שזה יהיה עד 5 ימים לפני הבחירות.

תומר רוזנר: בעבר זה היה עד ליום הבחירות.

אופיר פינס-פז: אז יהיה עד 5 ימים לפני הבחירות.

אופיר פינס-פז: יחד עם זה, ניתן לשר הפנים סמכות למשך תקופת זמן מסוימת בכל זאת להאריך את המועד בנסיבות מיוחדות, מנימוקים שיירשמו.

אופיר פינס-פז: זה נראה לי סביר יותר, זה שיפור.

אופיר פינס-פז: נחזור למודל שצריך להצהיר מראש, ויחד עם זה ניתן לשר הפנים איזה buffer של שיקול דעת.

שרית שפיגלשטיין: מה לגבי הסיפה באשר להפחתת המימון?

אופיר פינס-פז: בזה אני רואה שיפור בוודאי.

אופיר פינס-פז: אם אדם לא הגיש במועד כי התרשל צריך להענישו בדרך כלשהי ברמה המנהלית, לא ברמת השאלה האם הדוח שלו טוב או לא טוב כי זו ענישה שנתונה בידי מבקר המדינה.

אופיר פינס-פז: אם אדם לא הגיש במועד, יכול שר הפנים להחליט: למרות שלא הגיש במועד הנימוקים שכתב מצדיקים לא לפסול את הגשת ההודעה שלו, ויחד עם זה אני מוצא לנכון להעניש אותו בהפחתת 15% מהמימון, הוא לא יוכל לקבל אלא 85%.

נורית ישראלי: מכיוון שאנחנו בשלב היצירתי, אולי אפשר לחשוב על מודל שבו מבקשים מראש, אבל לא מושכים את הכסף.

נורית ישראלי: צריך לבקש את המימון מראש, כפי שהיה פעם, ולמשוך את הכסף בין 5 ל-30 יום אחרי הבחירות.

אופיר פינס-פז: איזו פרקטיקה זה משרת?

נורית ישראלי: זה משרת את האפשרות של המועמד לא להחליט לפני שרואה את תוצאות הבחירות.

אופיר פינס-פז: אני לא מצליח להבין מה הבעיה בדבר הזה.

אופיר פינס-פז: מה הבעיה להחליט?

אופיר פינס-פז: חבר הכנסת שי חרמש, אולי תסביר לנו מה הבעיה להחליט מראש בשיטה הזאת.

אופיר פינס-פז: אולי במועצות האזוריות זה אחרת?

שי חרמש: לא צריכה להיות בעיה.

שי חרמש: הקושי שמתעורר כאן כעת לא נוגע להחלטה מראש.

אופיר פינס-פז: ברשויות המקומיות הרגילות, העיריות והמועצות המקומיות, המועמד מחליט מראש.

אופיר פינס-פז: מה הבעיה כאן?

תומר רוזנר: הבעיה שהמימון נגזר מתוצאות הבחירות.

שי חרמש: התוצאה בדיעבד.

שי חרמש: אם לא השגת 20% אתה לא מקבל את המימון.

אופיר פינס-פז: אבל זה נכון לכולם.

אופיר פינס-פז: עליך תמיד להיות זהיר בגובה המקדמה שאתה רוצה לבקש.

שי חרמש: ולא להסתבך בהוצאות שאתה מוציא בפועל.

אופיר פינס-פז: בסופו של יום נכון שהמימון נקבע על-פי התוצאות.

שי חרמש: הגעתי לעניין הזה מכיוון ש-7 ימים אחרי הבחירות, בתוך כל התוהו והמהומה והבלגן האם נבחר או לא נבחר והחגיגות יקשה על המועמד להגיש בקשה.

שי חרמש: חשוב שלא ייקבע כאן זמן קצר מדי.

שי חרמש: הרעיון שלי שייתנו 30 ימים כדי להתארגן.

שי חרמש: אף אחד לא גונב כלום.

שי חרמש: הרי לא נותנים אף אגורה למישהו אם הדוח לא נכון, אם הדוח לא מוגש, אם הדוח לא מאושר.

שי חרמש: נראה לי לא נכון להטיל על המועמד שרק סיים מערכת בחירות, כאשר הוא בתוך כל הדייסה הזאת, 7 ימים מרגע הבחירות להגיש בקשה, כאשר יומיים הוא בכלל מתאושש ממה שקרה לו ובאמצע יש עוד שבת ועוד חג.

שי חרמש: לכן הצעתי לתת 30 ימים להתארגן.

שי חרמש: זה המניע שלי ולא שום דבר אחר.

נורית ישראלי: הכול טוב ויפה, אבל צריך להגיד שזה לא 7 ימים אלא מיום שהודיע על מועמדותו.

שי חרמש: אז מה קרה, הוא גונב משהו?

נורית ישראלי: הוא לא גונב.

נורית ישראלי: כל הכבוד לאנשים שמוכנים לקחת על עצמם את התפקידים האלה, יבורכו והם ראויים למימון והכול טוב ויפה.

נורית ישראלי: השאלה עד כמה אחרי הבחירות אנחנו רוצים שהדברים האלה יתנהלו.

נורית ישראלי: נקודת האיזון היא לא נקודה שקובע מבקר המדינה, אלא נקודת איזון שהבית הזה קובע.

נורית ישראלי: אם רוצים להאריך את זה לחודש לאחר הבחירות שיהיה חודש אחרי, אם רוצים להאריך לחצי שנה לאחר הבחירות שיהיה חצי שנה אחרי.

שרה מרום שלו: מה זה משנה?

נורית ישראלי: כל זה צריך להזיז בהתאמה את המועד של הגשת דוח מבקר המדינה.

שי חרמש: חברת הכנסת מרום-שלו, כל שביקשתי לאפשר לאנשים למסור את ההודעה במקום תוך 7 ימים תוך 30 ימים, את אותם דוחות ועל אותן הוצאות ובאותם תנאים.

שי חרמש: ניתן למועמד להתאושש מן הבחירות, לחגוג במסיבת ההפסד או במסיבת הניצחון, שיעשה מקלחת ויתארגן רגע.

שי חרמש: מה קרה?

שי חרמש: האם הוא בורח לאיזה מקום?

שרה מרום שלו: 7 ימים אחרי הבחירות עוד לא נושמים בכלל, זה בלתי אפשרי.

שי חרמש: האם גברתי השתתפה פעם במערכת בחירות?

נורית ישראלי: אמרתי שלא, והבעתי את הכבוד וההערכה שאני רוחשת למי שמוכן לעשות את זה, למי שעושה את השליחות הציבורית שלו בצורה כזאת.

שרה מרום שלו: בתוך 7 ימים בלתי אפשרי לעשות את זה.

נורית ישראלי: אבל זה לא 7 ימים, אלא מיום ההודעה על המועמדות.

שי חרמש: זה 7 ימים אחרי הבחירות.

שי חרמש: אנחנו אומרים 30 ימים.

שי חרמש: מה קרה?

שרה מרום שלו: אם לא ידועות לו תוצאות הבחירות הוא לא יכול להגיב.

שרה מרום שלו: עבדתי הרבה בבחירות.

שרה מרום שלו: עד שמתארגנים אחרי הבחירות – זה לוקח יותר מ-7 ימים.

שרה מרום שלו: אי אפשר לעשות את זה ב-7 ימים, להגיש דוחות למבקר המדינה.

אופיר פינס-פז: הוא צריך להגיש את הבקשה, לא את הדוחות.

שרה מרום שלו: גם כדי להגיש בקשה עליו לדעת על מה.

אופיר פינס-פז: אני רוצה לחזור למודל הקודם, שאת הבקשות צריך להגיש לפני הבחירות.

אופיר פינס-פז: יחד עם זה, ניתן לשר הפנים סמכות.

אופיר פינס-פז: הנורמה צריכה להיות הגשת הבקשות לפני הבחירות, אך אם מטעמים מיוחדים ירצו להגיש את הבקשה מאוחר יותר שר הפנים יוכל לאשר את זה.

אופיר פינס-פז: מה הבעיה עם ה-15%?

אופיר פינס-פז: מה רע בזה?

אופיר פינס-פז: אתם לא רוצים את זה?

אופיר פינס-פז: במה זה מפריע לכם?

אופיר פינס-פז: הרי אתם לא הפוליטיקאים, אנחנו הפוליטיקאים.

שרית שפיגלשטיין: לא נוח לי עם הסנקציה הזאת.

אופיר פינס-פז: אולי נקבע 10%.

שרית שפיגלשטיין: גם לא נוח לי ששיקול הדעת נתון לשר ואנחנו לא יודעים מתי יחליט כן להפחית ומתי לא.

אופיר פינס-פז: את צודקת.

אופיר פינס-פז: גם אני לא מסכים שהוא יפחית באופן שרירותי חס וחלילה.

אופיר פינס-פז: עליו לנמק את ההפחתה שלו.

אופיר פינס-פז: אין לי התנגדות למחוק את הסנקציה הזאת.

אופיר פינס-פז: יש לכם סנקציה חליפית?

נורית ישראלי: אפשר לקבוע בחוק על כל יום איחור הורדה של המימון.

תומר רוזנר: תלוי בנסיבות.

תומר רוזנר: אם לא מאריכים את המועד אז לא שוללים את המימון, אבל יש מצבי ביניים, שמוצדק להאריך מצד אחד, אבל מצד שני רוצים לקבוע סנקציה כלשהי.

אופיר פינס-פז: גם לנו יש כאן שיקול דעת.

אופיר פינס-פז: נראה לי שזה מאוזן מאוד וסביר מאוד.

אופיר פינס-פז: מצד אחד נחזור לנורמה, שאנו רואים כנכונה, ומצד שני נאפשר שיקול דעת לשר, ומצד שלישי אדם יידע שגם אם מאשרים לו להגיש בקשה באיחור הוא לא יכול ליהנות מכל העולמות.

נורית ישראלי: אדוני היושב-ראש, אם אתה רוצה לשקף שהנורמה היא לבקש מראש ולא בדיעבד אז תהפוך את הכלל והחריג.

נורית ישראלי: תכתוב שמי שיגיש באיחור יקבל מחצית מן הסכום, ואולם אם ינמק בנימוקים מיוחדים שישכנעו את שר הפנים השר יוכל להגדיל לו את המימון לסכום מלא.

אופיר פינס-פז: לא מחצית, אלא 90%, והשר יוכל להחזיר לו.

אופיר פינס-פז: גם זה טוב.

נורית ישראלי: זה חשוב מבחינת הסמליות.

נורית ישראלי: אם הלקח שצריך להגיש לפני הבחירות ולא אחריהן, אם זה הכלל ולא החריג אז צריך לקבוע שמי שיבקש באיחור יקבל סכום מופחת, ואולם יוכל להערים נטל שכנוע לקבל סכום מלא אם הנימוקים שלו ישכנעו את שר הפנים.

אופיר פינס-פז: יפה.

אופיר פינס-פז: כפי שאמרת, אנחנו בשלב היצירתיות.

נורית ישראלי: גם אם זה כתוב בנוסח הכחול ובשלב ההכנה לקראת הקריאה השנייה והשלישית פותחים את הדברים, הייתי רוצה לבוא מוכנה.

נורית ישראלי: כך הייתי נותנת שירות טוב יותר לוועדה הנכבדה הזאת.

אופיר פינס-פז: אני מקווה שהצוות המשפטי מפנים את הביקורת הבונה.

אופיר פינס-פז: היא מדברת על רמת שיתוף הפעולה בין הוועדה ובין הגורמים השונים.

אופיר פינס-פז: ננסה, למרות שלא היה די תיאום מוקדם, ליצור תוצאה חוקית טובה.

אופיר פינס-פז: מה דעתכם על רעיון של היפוך הנטל, כלומר מי שפונה אחרי הבחירות יקבל רק 90% מסכום המימון, ושר הפנים יוכל להעלות לו ל-100% מנימוקים שיירשמו?

שי חרמש: כך אתם מרגישים נוח יותר?

נורית ישראלי: יש חשיבות מבחינה נורמטיבית מה הכלל ומה החריג, לְמה רוצים לחנך את מי שצריך לפעול לפי החוק.

שי חרמש: אין לי התנגדות.

אופיר פינס-פז: זה גם נותן תמריץ להגיש את הבקשה לפני הבחירות.

אופיר פינס-פז: בסדר, נאמץ את הנוסח הזה.

אופיר פינס-פז: לשר הפנים יש שיקול דעת בשני עניינים.

אופיר פינס-פז: הראשון, להאריך את המועד ולאפשר לקבל את הבקשה אחרי הבחירות.

שרית שפיגלשטיין: הוא יכול להאריך גם בלי סנקציה?

אופיר פינס-פז: כן, הוא יכול להאריך בלי סנקציה אם המועמד ישכנע אותו בנימוקיו.

אופיר פינס-פז: הנורמה היא הסנקציה.

אופיר פינס-פז: זה תלוי מאוד בזהות שר הפנים.

אופיר פינס-פז: אני יכול לחלק את זה לפי שמות, מה השר מאיר שטרית ואני היינו עושים, ומה השר אלי ישי היה עושה.

שי חרמש: מה עושים וגם למי עושים?

שי חרמש: לא הבנתי.

אופיר פינס-פז: השאלה לא למי, אלא זה עניין של גישה.

אופיר פינס-פז: זה נראה לכם?

שי חרמש: מקובל.

שרה מרום שלו: אין לי הערות.

תומר רוזנר: אתה רוצה לקבוע שהנורמה היא הגשת הדוח עד ליום הבחירות?

אופיר פינס-פז: אני מציע לקבוע כלל שיש להגיש את הבקשה עד 5 ימים לפני הבחירות.

אופיר פינס-פז: מי שהגיש אחרי המועד הזה - - -

שי חרמש: המימון שלו יירד ל-90%, ויש עוד 21 ימים.

אופיר פינס-פז: אני מניח ששר הפנים יתייחס אחרת לבקשות שיוגשו אחרי המועד של 5 ימים לפני הבחירות.

שרית שפיגלשטיין: למה לא עד יום הבחירות?

אופיר פינס-פז: למה דווקא ביום הבחירות?

אופיר פינס-פז: ב-5 הימים שלפני יום הבחירות המועמד לא יודע אם הוא רוצה מימון וביום הבחירות כן יודע?

אופיר פינס-פז: זה מגוחך לחלוטין.

אופיר פינס-פז: ביום הבחירות הוא צריך להתעסק בהגשת בקשות?

אופיר פינס-פז: זה אבסורד ולא נכון.

אופיר פינס-פז: צריך להוריד את זה מהראש של המועמד שבוע לפני הבחירות.

אופיר פינס-פז: בשבוע האחרון שלפני הבחירות על המועמד להתעסק בלהיבחר, לא במימון.

אופיר פינס-פז: 5 ימים נראה לי סביר.

אופיר פינס-פז: העלית איזו נקודה לגבי דוח מבקר המדינה.

אופיר פינס-פז: הכול בסדר בדוח?

נורית ישראלי: ככל שמדובר בשני המועמדים הספציפיים שהם הסיבה לכל השינוי הזה, אנחנו מגישים את הדוח ב-27 ביולי.

נורית ישראלי: הדוח נמצא כרגע כבר במכבשי הדפוס.

נורית ישראלי: אם עד אז או בזמן סביר לאחר מכן ישתנה החוק יהיה צורך להוציא דוח מיוחד עם שינוי לגבי אותם שני מועמדים.

נורית ישראלי: אנחנו מגישים בזמן.

אופיר פינס-פז: אתם מגישים בכל מקרה בזמן בלעדיהם.

נורית ישראלי: איתם, לפי הדין שחל עליהם.

נורית ישראלי: החוק עוד לא השתנה.

אופיר פינס-פז: ומה אם החוק ישתנה?

אופיר פינס-פז: אני לא מבין.

תומר רוזנר: כרגע ייכתב בדוח ששניהם לא הגישו בקשה.

נורית ישראלי: הם הגישו, אבל לא זכאים למימון.

נורית ישראלי: הדוח כולל אותם, אולם ללא מימון.

נורית ישראלי: אם ישתנה הדין לגבי שני המועמדים האלה נגיש דוח מתוקן.

אופיר פינס-פז: בקיצור, תגישו דוח על שניהם.

אופיר פינס-פז: בסדר, לא נעכב את היתר שפעלו כשורה.

אופיר פינס-פז: את צודקת במאה אחוז, זו הדרך לנהוג בעניין הזה.

אופיר פינס-פז: מי בעד הצעת החוק להעברה לקריאה השנייה והשלישית?

אופיר פינס-פז: מי נגד?

אופיר פינס-פז: מי נמנע?

אופיר פינס-פז: הצבעה בעד הצעת חוק הרשויות המקומיות (מימון בחירות) (הוראת שעה), התשס"ח-2008 – 3 נגד – אין נמנעים – אין הצעת החוק נתקבלה.

אופיר פינס-פז: הצעת החוק נתקבלה פה אחד.

אופיר פינס-פז: תודה.

אופיר פינס-פז: אני חוזר על תיקוני הנוסח: הנורמה תהיה הגשת ההודעה עד 5 ימים לפני הבחירות; מי שיגיש אחרי זה יקבל רק 90% מסכום המימון; שר הפנים יוסמך להאריך את זמן ההגשה עד 21 ימים לאחר הבחירות ולהגדיל את המימון מ-90% ל-100%, הכול לפי נימוקים שיירשמו לשני הדברים, גם לנכונות שלו להאריך את המועד וגם לנכונות שלו להגדיל את סכום המימון ל-100%.

אופיר פינס-פז: על זה הצבענו.

אופיר פינס-פז: ותיקנו את הוראת השעה.

אופיר פינס-פז: תודה.

אופיר פינס-פז: הישיבה נעולה.